+Temeljem članka 33. Zakona o udrugama („Narodne novine“ 74/14, 70/17. i 98/19 ), članka 6. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (,,Narodne novine" broj 26/15), članka 49. Statuta Općine Kloštar Podravski ("Službeni glasnik Koprivničko-križevačke županije" broj 6/13. i 3/18) i članka 16. Pravilnika o financiranju programa i projekata od interesa za opće dobro koje provode udruge na području Općine Kloštar Podravski, KLASA: 023-01/16-01/01, URBROJ: 2137/16-16-1 od 15. veljače 2016. objavljuje se

**Javni poziv za financiranje provedbe programa udruga civilnog društva**

 **na području Općine Kloštar Podravski u 2020. godini**

**I.**

U Proračunu Općine Kloštar Podravski za 2020. godinu osigurana su sredstva za financijsku potporu programa namijenjenih zadovoljavanju programa ili projekata koje provode udruge civilnog društva na području Općine Kloštar Podravski za 2020. godinu. Predviđeni iznos ukupnih sredstava koji je na raspolaganju u proračunu Općine Kloštar Podravski za sufinanciranje programa u 2020. godini, odnosno iznos koji će se temeljem ovog Javnog poziva moći dodijeliti udrugama, društvima i drugim neprofitnim organizacijama za provedbu programa javnih potreba je 680.500,00 kuna. Javni poziv će provesti Jedinstveni upravni odjel Općine Kloštar Podravski.

**II.**

Na ovaj Javni poziv se mogu javiti sve udruge čiji su ciljevi i djelatnost usmjereni ka zadovoljenju javnih potreba stanovnika Općine Kloštar Podravski na području kulture i tehničke kulture, socijalnih potreba osnovnog školstva, predškolstva i drugih područja a kojima temeljna svrha nije stjecanje dobiti i čije aktivnosti ne budu ocjenjene kao gospodarske djelatnosti. Udruge koje se javljaju na ovaj javni poziv moraju biti upisane u Registar udruga, moraju posjedovati RNO broj iz Registra neprofitnih organizacija, dostaviti dokaz o tome da su uskladile svoje statute s odredbama Zakona o udrugama, odnosno da su Uredu državne uprave podnijele zahtjev za promjenu podataka u Registru udruga i moraju ispunjavati sve druge uvjete propisane pozivom odnosno Uputama za prijavitelje (ukoliko je primjenjivo).

**III.**

Najmanji iznos financijskih sredstava koji se može prijaviti i ugovoriti po pojedinom programu je 3.000,00 kuna, a najveći iznos po programu je 88.000,00 kuna.

**IV.**

Svaka udruga može prijaviti i ugovoriti jedan program u okviru ovog poziva, na razdoblje provedbe do 12 mjeseci u periodu od 1. 1. 2020. do 31. 12.2020. godine. Prijave se podnose na posebnim obrascima:

1. Opisni obrazac za programe i projekte (Obrazac 3.1.)
2. Obrazac Proračuna programa i projekata (Obrazac 3.2.) Kao prilog obrascu proračuna dostavljaju se dokumenti na osnovu kojih je isti utvrđen (ponude, izjave suradnika o cijeni koštanja njihovih usluga, procjene troškova i sl.)
3. Obrazac 3.4. – Izjava o financiranju iz drugog izvora
4. Obrazac 5.4. – Izjava o urednom ispunjavanju obveza iz prethodnog razdoblja

Uz gore navedene obrasce, prijavitelji su obvezni dostavi i sljedeću dokumentaciju:

1. Preslika Rješenja iz Registra udruga Republike Hrvatske
2. Ukoliko udruga nije ishodovala novo Rješenje Ureda državne uprave u Koprivničko-križevačkoj županiji, a uredno je predala zahtjev za upis promjena u Registru, potrebno je dostaviti dokaz o podnošenju zahtjeva (ako je primjenjivo)
3. *Uvjerenje o nekažnjavanju odgovorne osobe udruge u izvorniku ili preslici, s tim da uvjerenje ne smije biti starije od šest mjeseci dana od dana objave natječaja,(iznimno prema Uputi)(ako je primjenjivo)*
4. *Potvrdu nadležne porezne uprave o nepostojanju duga prema državnom proračunu u izvorniku ili preslici, ne stariju od 30 dana od dana objave natječaja,(iznimno prema Uputi)(ako je primjenjivo)*
5. Popis članova udruge (ako je primjenjivo)

**V.**

S korisnicima kojima će biti odobrena financijska sredstva, Općina će sklopiti Ugovor o sufinanciranju programa.

**VI.**

Rok za podnošenje prijava, neovisno kojim putem se one dostavljaju (poštom ili osobno) u Općinu Kloštar Podravski istječe 17. travnja 2020. u 13 sati. Postupak provjere formalnih uvjeta i ocjenjivanja programa izvršit će za to osnovana povjerenstva koje imenuje načelnik.

**VII.**

Prijave koje ne udovoljavaju gore navedenim uvjetima i uvjetima definiranima u Uputama za prijavitelje, koje su nepotpune, pogrešno ispunjene ili pristignu izvan roka neće se razmatrati.

**VIII.**

Prijave na propisanim obrascima koji su zajedno s Uputama zar prijavitelje dostupni na web stranicama Općine Kloštar Podravski (www.klostarpodravski.hr). Šalju se poštom ili neposredno predaju pisarnici Općine Kloštar Podravski na sljedeću adresu:

**Općina Kloštar Podravski, Kralja Tomislava 2, 48362 Kloštar Podravski**

**,,Javni natječaj za financiranje provedbe programa udruga civilnog društva na području Općine Kloštar Podravski za 2020. godinu - ne otvaraj"**

**IX.**

Sve informacije vezane za ovaj natječaj kao i potrebni obrasci mogu se dobiti u Općini Kloštar Podravski i na tel. 048/816 066

 **OPĆINSKI NAČELNIK:**

 **Siniša Pavlović**